**รูปแบบการป้องกันผลกระทบทางสุขภาพของเกษตรกรในการใช้สารเคมีกำจัดศัตรูพืช บ้านข้าวหลาม ตำบลกมลาไสย อำเภอกมลาไสย จังหวัดกาฬสินธุ์**

ผู้วิจัยและนำเสนอ นางสิริกัญญา มโนนที

รพ.สต.บ้านข้าวหลาม จังหวัดกาฬสินธุ์ โทร.0885730798 E-mail : phumphum1358@gmail.com

**บทคัดย่อ**

 การวิจัยเชิงปฏิบัติการครั้งนี้ มีวัตถุประสงค์เพื่อศึกษารูปแบบการป้องกันผลกระทบทางสุขภาพของเกษตรกรในการใช้สารเคมีกำจัดศัตรูพืช บ้านข้าวหลาม ตำบลกมลาไสย อำเภอกมลาไสย จังหวัดกาฬสินธุ์ กลุ่มตัวอย่างที่ใช้ในการศึกษา ประกอบด้วย 1) กลุ่มขับเคลื่อนเพื่อสร้างรูปแบบการป้องกันผลกระทบทางสุขภาพของเกษตรกรในการใช้สารเคมีกำจัดศัตรูพืช จากภาคการเมือง ภาควิชาการและภาคประชาชน และ 2) กลุ่มประเมินผลลัพธ์ คือ เกษตรกรที่ประกอบอาชีพทำนา สมัครใจเข้าร่วมโครงการ จำนวน 95 คน การเก็บรวบรวมข้อมูลเชิงปริมาณ วิเคราะห์ข้อมูลโดยใช้สถิติเชิงพรรณนา ได้แก่ จำนวน ร้อยละ และเปรียบเทียบสัดส่วนของสารเคมีตกค้างในเลือด ส่วนข้อมูลเชิงคุณภาพ ใช้การสัมภาษณ์เชิงลึกและการถอดบทเรียน วิเคราะห์ข้อมูลโดยใช้การวิเคราะห์เชิงเนื้อหา

 ผลการวิจัยพบว่า หลังการดำเนินการ เกษตรมีความรู้ และพฤติกรรมการป้องกันผลผลกระทบทางสุขภาพของเกษตรกรในการใช้สารเคมีกำจัดศัตรูพืชเพิ่มมากขึ้นกว่าก่อนเข้าร่วมกิจกรรมอย่างมีนัยสำคัญทางสถิติ และมีระดับสารเคมีที่ปลอดภัยในระดับที่ปลอดภัยขึ้น ซึ่งรูปแบบการป้องกันผลกระทบทางสุขภาพของเกษตรกรในการใช้สารเคมีกำจัดศัตรูพืช บ้านข้าวหลาม ตำบลกมลาไสย อำเภอกมลาไสย จังหวัดกาฬสินธุ์ ประกอบด้วย 1) ระดับบุคคล มี 3 กิจกรรม คือการเรียนรู้แบบมีส่วนร่วมอันตรายของสารเคมีกำจัดศัตรูพืช การจัดให้มีอุปกรณ์ป้องกัน และการล้างพิษจากสมุนไพร 2) ระดับชุมชน มี 3 กิจกรรม คือการสื่อสารความเสี่ยงผ่านหอกระจายข่าว การแลกเปลี่ยนในเวทีคณะกรรมการหมู่บ้าน และการเฝ้าระวังพฤติกรรมการป้องกัน 3) ระดับภาครัฐ มี 3 กิจกรรม คือ การสนับสนุนอุปกรณ์ในการป้องกัน การตรวจสารเคมีในเลือด และการขับเคลื่อนผ่านคณะกรรมการพัฒนาคุณภาพชีวิตอำเภอ (พชต.) ดังนั้น ควรมีการขยายพื้นที่ดำเนินโครงการให้ครอบคลุมทั้งตำบล อำเภอ และจังหวัด  เพื่อให้เกิดการพัฒนาและความยั่งยืนของโครงการและเพื่อสุขภาพที่ดีของประชาชน

คำสำคัญ : รูปแบบการป้องกันผลกระทบทางสุขภาพของเกษตรกรในการใช้สารเคมีกำจัดศัตรูพืช

**รูปแบบการป้องกันผลกระทบทางสุขภาพของเกษตรกรในการใช้สารเคมีกำจัดศัตรูพืช บ้านข้าวหลาม ตำบลกมลาไสย อำเภอกมลาไสย จังหวัดกาฬสินธุ์**

ผู้วิจัยและนำเสนอ นางสิริกัญญา มโนนที

รพ.สต.บ้านข้าวหลาม จังหวัดกาฬสินธุ์ โทร.0885730798 E-mail : phumphum1358@gmail.com

บทนำและวัตถุประสงค์

 สารเคมีกำจัดศัตรูพืช สามารถทำอันตรายต่อสุขภาพร่างกายได้ทั้งมนุษย์และสัตว์ กล่าวคือจะไปทำลายอวัยวะในร่างกาย เช่น ตับ ไต ตาปอด สมอง ผิวหนัง ระบบประสาท และระบบสืบพันธุ์ ซึ่งก็ขึ้นอยู่กับว่าเราจะรับสารเคมีสู่ร่างกายทางใด และปริมาณมากน้อยเท่าใด ส่วนใหญ่แล้วที่อวัยวะในร่างกายได้สะสมสารเคมีจนถึงขีดที่ร่างกายไม่อาจทนได้จึงแสดงอาการของโรคขึ้น

 บ้านข้าวหลาม เป็นอีกหมู่บ้านหนึ่งที่ประชากรส่วนใหญ่ประกอบอาชีพเกษตรกรรมในพื้นที่ใช้ในเกษตรมากถึง ร้อยละ 90 ของพื้นที่ทั้งหมด ประกอบด้วยทำนาปี นาปรัง ปลูกพืชผักสวนครัว เพื่อขายในหมู่บ้านและตลาด ผลกระทบจากการใช้สารเคมีในการควบคุมและกำจัดศัตรูพืช กระจายและขยายเป็นวงกว้าง ยังอยู่ในระดับที่รุนแรงและสูง การศึกษารูปแบบการป้องกันผลกระทบทางสุขภาพของเกษตรกรในการใช้สารเคมีกำจัดศัตรูพืช คือวัตถุประสังค์ในการศึกษาครั้งนี้

4.วิธีการศึกษา

 การศึกษาครั้งนี้วิจัยเชิงปฏิบัติการ แบ่งออกเป็น 4 ระยะ คือ 1)ระยะศึกษาปัญหาการมีสารเคมี ตกค้างในเกษตรกร 2) ระยะวางแผนแก้ไขปัญหาสารเคมีตกค้างในเกษตรกร 3) ระยะลงมือปฏิบัติการแก้ไขปัญหาในเกษตรกรที่มีสารเคมีตกค้าง 4) การประเมินผล กลุ่มเป้าหมายในการศึกษา ประกอบด้วยกลุ่มอาชีพทำนาที่ใช้สารเคมีในการกำจัดศัตรูพืช สมัครใจเข้าร่วมโครงการ จำนวน 95 คน เครื่องมือในการศึกษาประกอบด้วย 1) แบบคัดกรองความเสี่ยงในใช้สารเคมี 2) แบบบันทึกการทบทวนเวชระเบียน 3) แบบวัดความพึงพอใจของผู้เข้าร่วมโครงการ 4) แบบบันทึกประชุมสนทนา ระดมความคิดเห็น การวิเคราะห์ข้อมูล ใช้ค่าเฉลี่ย ค่าร้อยละ เชิงปริมาณ

**ผลการศึกษา**

 ระยะที่ 1 เกษตรกร 95 คน ส่วนใหญ่เป็นเพศชาย  52 คน คิดเป็นร้อยละ 54.74 เพศหญิง 43 คน คิดเป็นร้อยละ 45.26 จากการคัดกรองพบว่า มีผลการตรวจหาสารเคมีตกค้างในเลือดอยู่ในระดับไม่ปลอดภัย จำนวน 38 คน คิดเป็นร้อยละ 40 รองลงมาคือระดับมีความเสี่ยง จำนวน 32 คน คิดเป็นร้อยละ 33.69 ผลการตรวจหาสารเคมีตกค้างในเลือดครั้งที่ 1 อยู่ในระดับมีความเสี่ยงและไม่ปลอดภัย 70 คน ส่วนใหญ่เกิดจากพฤติกรรมเสี่ยง เช่น ไม่สวมเครื่องป้องกันเวลาพ่นสารเคมี พ่นสารเคมีแล้วไม่ล้างมือ

 ระยะที่ 2 ได้จัดประชุมระดมความคิดเห็น เรื่องการวางแผนแก้ไขปัญหา โดยกำหนดกิจกรรม การลดสารเคมีในเลือดเกษตรกร โดยใช้สมุนไพรพื้นบ้าน การดื่มชาชงรางจืด จากการประชุมระดมความคิดเห็น ประกอบด้วย แพทย์ พยาบาล แพทย์แผนไทย เจ้าพนักงานสาธารณสุข ได้เสนอแนวทางโดยการใช้สมุนไพรชาชงรางจืด ให้เกษตรกรกลุ่มเสี่ยงดื่ม ชงถุงชารางจืดในน้ำเดือดครั้งละ 1 แก้ว ประมาณ 120 ซีซี ทิ้งไว้ให้ละลาย 5 - 10 นาที ดื่มวันละ 1 ครั้ง เป็นเวลา 1 สัปดาห์ และการอบสมุนไพรวันละ 1 ครั้งๆ ละ 15 นาที เป็นเวลา 1 สัปดาห์ มีการจัดอบรมให้ความรู้แก่เกษตรกร ให้มีความรู้เรื่องสารเคมี และการใช้สมุนไพรชาชงรางจืด จำนวน 95 คน

 ระยะที่ 3 ทดลองกับเกษตรกรทั้งหมด 70 คน ให้ดื่มน้ำสมุนไพรชาชงรางจืดและอบสมุนไพร นำกลุ่มเกษตรกรมาตรวจสารเคมีในเลือดซ้ำ พบว่า ส่วนใหญ่มีผลการตรวจอยู่ในระดับปลอดภัย 46 คน (ร้อยละ 65.72) รองลงมาคือ ระดับปกติ 20 คน (ร้อยละ 28.57) และระดับเสี่ยง 4 คน (ร้อยละ 5.71)

การดื่มสมุนไพรชาชงรางจืดในการช่วยลดสารเคมีในเลือด พบว่า กลุ่มเสี่ยงที่มีผลการตรวจเลือดในระดับมีความเสี่ยงและไม่ปลอดภัย เมื่อดื่มน้ำชาชงรางจืดและอบสมุนไพรเป็นเวลา 1 สัปดาห์แล้วกลับมาตรวจซ้ำส่วนใหญ่ผลการตรวจสารพิษในกระแสเลือด อยู่ในระดับปกติ แต่ยังพบว่ายังคงมีสารพิษในเลือดระดับที่มีความเสี่ยงคือยังไม่พ้นขีดอันตราย อาจจะเป็นไปได้ว่าขนาดของชาชงรางจืดที่กำหนดไว้ยังไม่เพียงพอ ที่จะช่วยให้ผู้ใช้สารเคมีปลอดภัยจากสารพิษ ที่เข้าไปในร่างกาย

**ข้อเสนอแนะ**

1. ควรจัดกิจกรรมประชาสัมพันธ์อย่างต่อเนื่องและสม่ำเสมอ  เพื่อกระตุ้นให้ประชาชนตระหนักถึงอันตรายของสารเคมีต่อสุขภาพและสิ่งแวดล้อมและเห็นความสำคัญของการป้องกันตนเองจากสารเคมีอย่างถูกวิธี โดยการประชาสัมพันธ์ทางสื่อต่างๆ เช่น วิทยุกระจายเสียง หอกระจายข่าว เป็นต้น

2. ในการใช้สมุนไพรชาชงรางจืดและการอบสมุนไพรช่วยลดสารเคมีในเลือดนั้น ตามโครงการคือเกษตรกรกลุ่มเสี่ยงที่ตรวจสารเคมีในเลือดครั้งที่ 1 แล้วมีผลการตรวจอยู่ในระดับที่มีความเสี่ยงและไม่ปลอดภัย ต้องดื่มน้ำชาชงรางจืดทุกวัน และการอบสมุนไพรอย่างน้อย 15 นาที เป็นเวลา 1 สัปดาห์ เพื่อทำการตรวจหาสารเคมีในเลือดซ้ำครั้งที่ 2 ซึ่งจะทำให้ทราบว่าน้ำชาชงรางจืดและการอบสมุนไพรมีผลต่อการช่วยลดสารเคมีจริงหรือไม่ ต้องอาศัยความร่วมมือของผู้เข้าอบรมและ อสม.ผู้ติดตามเป็นอย่างมาก ซึ่งผู้เข้าอบรมบางคนอาจไม่ได้ปฏิบัติตามข้อตกลง เช่น ไม่ได้ดื่มเลย หรือดื่มแต่ไม่ครบ 1 สัปดาห์ เป็นต้น ซึ่งจะทำให้การแปลผลมีความคลาดเคลื่อนได้ ควรมีการแปรรูปย่านางแดงเพื่อให้สามารถบริโภคได้ง่ายและสะดวกขึ้นกว่าเดิม

**เอกสารอ้างอิง**

**การตรวจหาเอ็นไซม์โคลีนเอสเตอเรส โดยใช้กระดาษทดสอบพิเศษ “การตรวจหาสารเคมีในเลือด**” ค้น

เมื่อ 5 ตุลาคม 2561 จาก [www.udo.moph.go.th](http://www.udo.moph.go.th)

**แนวทางการดำเนินงานเกษตรกรปลอดโรค ผู้บริโภคปลอดภัย สมุนไพรล้างพิษ กายจิตผ่องใส** กรมควบคุม

โรค กระทรวงสาธารณสุข “การตรวจหาสารเคมีในเลือด”ค้นเมื่อ 5 ตุลาคม 2561 จาก

[www.kmddc.go.th](http://www.kmddc.go.th)

**ฐานข้อมูลเครื่องยาสมุนไพร คณะเภสัชศาสตร์ มหาวิทยาลัยอุบลราชธานี “รางจืด”** ค้นเมื่อ 5 ตุลาคม

2561 จาก www.thaicrudedrug.com